钦定古今图书集成/明伦汇编/官常典/第529卷 > 石高山
## 钦定古今图书集成/明伦汇编/官常典/第529卷 > 石高山

按《元史》本传：高山，德兴府人。父忽鲁虎，以侍卫军从
太祖定中原，太宗赐以东昌、广平四十馀户，遂徙居
广平之洺水。中统三年，高山因平章塔察儿入见世
祖，因奏曰：“在昔太祖皇帝所集按察儿孛罗、窟里台、
孛罗海、拔都、阔阔不花五部探马赤军，金亡之后，散
居牧地，多有入民籍者。国家土宇未一，宜加招集，以
备驱策。”帝大悦曰：“闻卿此言，犹寐而觉。”即命与诸路
同招集之，既籍其数，仍命高山佩银符领之。四年，授
管军总管，镇息州，军令严肃，寇不敢窥。居四年，边境
晏然。赐金符以奖之。至元八年，从取光州，克枣阳，进
攻襄、樊，皆有功。十年，从阿术略地淮上。十一年，从下
江南，以功陞显武将军。十二年冬，丞相伯颜命以所
部兵取宁国，下令无掳掠。既至城下，谕以祸福，宁国开门迎降，秋毫无犯。复令兵从至焦山，与宋将孙虎
臣、张世杰转战百馀里，杀获甚多。以功赐金虎符，进
信武将军，镇高邮。宋平，伯颜等朝京师。帝问：“有瘦而
善战者，朕忘其名。”伯颜以高山对，且盛称其功。帝即
召见，命高山自择一大郡以佚老，而以所部军俾其
子领之。高山辞曰：“臣筋力尚壮，犹能为国驱驰，岂敢
为自安计。”帝从之，进显武将军，领兵北征，屯亦脱山。
十六年，命同忽都鲁领三卫军戍和林，因屯田以给
军储，岁不乏用。乃颜叛，督战有功，赐三珠虎符、蒙古
侍卫亲军都指挥使，守卫东宫。成宗悯其老，以其子
阔阔不花袭职，赐钞三百锭。大德七年，卒于家，年七
十六。